In Myrtleweg het 'n huis se dak gebrand en altwee die heinings en vier palmbome by dié huis is in die vuur verswelg. By 'n huis in Erikaweg het 'n palm ook soos 'n fakkel gebrand, maar die brandweer kon daarin slaag om die vlamme te blus. Drie brandslange is ingespan om die brandende boom te blus. Die vlamme het ook aan die huis begin lek-lek, maar gelukkig het die wind bedaar en is die huis gered.
Lientjie Saayman van die Heatherlands buurtwag se huis is baie naby aan die woud gelee en sy het vanoggend aan die George Herald gesê dat hulle gister talle benoude oomblikke beleef het, maar dat die brandweer hulle uitstekend van hulle taak gekwyt het.
Saayman se kleuterdogter, Jessica, is in ‘n skooltjie in die gebied en ouers het gejaag om hulle kinders te gaan haal in geval rook en vlamme die skooltjie sou oorval.